У складу са чланом 44. став 1. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени гласник РСˮ, број 8/19),

 Министарство пољопривреде, шумарства и водопривреде објављује

ИНФОРМАЦИЈУ

О СПРОВЕДЕНИМ КОНСУЛТАЦИЈАМА У ТОКУ ИЗРАДЕ НАЦРТА ЗАКОНА О ИЗМЕНАМА И ДОПУНАМА

ЗАКОНА О ДИВЉАЧИ И ЛОВСТВУ

 **1) Да ли су у току израде предлога/нацрта прописа спроведене консултације са циљним групама и заинтересованим странама (ако нису спроведене потребно је навести разлог)?**

 У току израде Нацрта закона о изменама и допунама Закона о дивљачи и ловсту (у даљем тексту: Нацрт закона) спроведене су консултације у складу са Законом о планском систему Републике Србије („Службени гласник РС”, број 30/18) и Уредбом о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени гласник РС”, број 8/19).

 **2) У ком временском периоду су спроведене консултације?**

 Консултације су спроведене у периоду од 29. августа до 8. септембра 2023. године.

 **3) Које методе/технике консултација су коришћене (фокус група, округли сто, полуструктурирани интервју, панел, анкета, прикупљање писаних коментара, итд.)?**

#  Консултације су спроведене објављивањем Oбавештења о отпочињању израде Нацрта закона путем сајта е - консултације и сајта Министарства пољопривреде, шумарства и водопривреде, којим је ово министарство позвало представнике државних органа и организација, удружења, привредних субјеката, стручне јавности, као и друге заинтересоване стране да се упознају са текстом радне верзије Нацрта закона и да дају своје коментаре, сугестије и предлоге на e-mail адресу lovstvo@minpolj.gov.rs.

 **4) Ко су били учесници консултативног процеса?**

 На позив Министарства пољопривреде, шумарства и водопривреде да се све заинтересоване стране упознају са текстом радне верзије Нацрта закона о изменама и допунама Закона о дивљачи и ловству и да дају своје коментаре, сугестије и предлоге најкасније до 8. септембра 2023. године, путем електронске поште пристигло је укупно 37 благовремених примедби и предлога који су узети у разматрање и то: Бранислав Станојловић, Љиљана Стојановић, Никола Недељковић, Јован Роман, Слободан Ћирић, Tiffani Sabac, Александар Стајић, Иван Мирковић (Planet free doo Užice) – корисник ловишта у Западној Србији, Шарган и Торник, Немања (Jack Janjatović – Kanada), Милош Пурић - Удружење произвођача воћа „Ваљевка”, мр Миља Кривокућа – Удружење „Нада за животиње Риска”, Босиљка, Зоран Радисављевић, Славица Марковић, Александар Ћеранић (JelenCIC) и Братимир Раденовић (Вршачки ритови), Зоран Ђурђић, Милан Милашиновић, Александар Ћеранић, Ненад Животић, Јелена Цивкароски (Удружења за заштиту и права животиња „Слобода за животиње” Београд), Ловачка комора Србије, Александра Дудићло („Солидарно за животиње и природу” Београд), Ловачки савез западне Србије, Радиша Милојковић, Александра Дудић („Солидарно за животиње и природу” Београд), Милица Пинтер (Удружење за заштиту животиња „Леси”), Марија Божић (Удружење за заштиту животиња „Чупка”), Милица Ранковић (Удружење за заштиту животиња „Феникс”), Друштво за заштиту животиња „Спаске” Краљево, Лела Буцек (Организација за права и заштиту животиња „Орпак” Крушевац, Ивона Атанасијевић Стошић („Европска иницијатива 17”), Далибор Алексић и Далибор Митић.

 **5) Које примедбе, сугестије и коментари упућени током спровођења процеса консултација су прихваћени и уврштени текст у предлога/нацрта прописа?**

Примедбе и сугестије достављене у вези са одредбом којом је прописано право ловочувара да приведе лице без јавних исправа затечено у вршењу незаконитих радњи надлежном органу, изјављене од стране Зорана Ђурђића прихватају се, те је наведена одредба измењена тако да се ловочувар овлашћује да лице без јавних исправа затечено у вршењу незаконитих радњи пријави надлежном органу у складу са позитивноправним прописима Републике Србије.

 Предлог Ловачке коморе Србије да се пропише казнена одредба за непоступање по налогу ловочувара, као и сугестија Ловачког савез западне Србије да је потребно предвидети прекршаје уколико физичка лица не поступе по налогу ловочувара, прихваћене су и имплементиране у текст Нацрт закона.

 Сугестија Ловачког савез западне Србије да је неопходно да се учесници у лову заштите тако што ће се законом прописати забрана ометања учесника лова и санционисати такво понашање, прихваћена је и имплементирана у Нацрт закона, тако што је прописана забрана физичког, звучног и вербалног ометања и прописана одговарајућа казна. Сходно томе се делимично прихвата и увршћује у текст Нацрта закона и примедба Зорана Ђурђића, а која се односи на прекршаје за лица која физички и вербално ометају лов.

 Примедбе које су достављене са имејл адресе: banovobv@gmail.com потписане именом Босиљка делимично се прихватају, с обзиром да није проблем у неловној површини која је јасно одређена одредбом члана 36. тачка 6) Закона о дивљачи и ловству, већ непоштовањем забране лова на наведеним површинама, те се у казненим одредбама Нацрта закона пооштрене казне тако што је прописана казна за кршење ове забране кроз привредне преступе и прекршаје за физичка лица која крше мере безбедности у лову, као и прописивањем одузимања ловне карте.

 Примедбе у вези са дужином трајања права на газдовање ловиштем Јелене Цивкароски и мр. Миље Кривокуће делимично се прихватају, те се продужава период трајања права на газдовањем ловиштем са 10 на 20 година, а период трајања права на газдовање ловиштем посебне намене остаје непромењен, односно 20 година.

 Сугестија Министарства одбране у вези са неловним површинама, односно сугестија да се пропише да су неловне површине и површине које се користе за војне намене, уколико су актом министра надлежног за послове одбране проглашене за неловне површине, прихваћена је и имплементирана у текст Нацрта закона.

 **6) Које примедбе, сугестије и коментари упућени током спровођења процеса консултација нису уважени и који су разлози за њихово неприхватање?**

 Одређени број примедби односио се на одредбе којима се брише Стратегија развоја ловства и програма развоја ловних подручја, а с обзиром да су ови документи брисани из закона у циљу усклађивања одредби закона са Законом о планском систему Републике Србије („Службени гласник РС”, број 30/2018), исте нису прихваћене. Наведеним законом уређује се плански систем Републике Србије, односно управљање системом јавних политика и средњорочно планирање, врсте и садржина планских докумената које у складу са својим надлежностима предлажу, усвајају и спроводе сви учесници у планском систему. Имајући у виду да Уредбом о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени гласник РС”, број 8/2019), којом се спроводи Закон о планском систему Републике Србије, у прилогу 11 - Области планирања и спровођења јавних политика, област ловства није прописана као засебна област, те се не може регулисати документом који је по врсти стратегија. У складу са наведеним област ловства неће остати „стратешкиˮ нерегулисана, него ће се донети одговарајући плански документ, у складу са Законом о планским системом Републике Србије, којим ће се у области ловства поставити циљеви, утврдити приоритети јавних политика, односно планирати мере и активности за њихово достизање.

 Примедбе које се односе на одредбу Нацрта закона којом је прописано да ловочувар „може бити наоружан службеним оружјем у вршењу дужности”, изнете од стране Александре Дудићло, Ивана Мирковића и Tiffani Sabac нису прихваћене. Наиме, одредба је усмерена на растерећивање обавезе лица да константно носи оружје и са друге стране на обезбеђивање континуитета у чувању ловишта, с обзиром да су многобројни разлози из којих лице може добити забрану ношења оружја, а који нису у уској вези са ловством. С обзиром да се предложено односи на време вршења дужности, корисник ловишта код кога је то лице запослено одредиће случајеве у вршењу дужности ловочувара у којима је неопходно да буде наоружан. Такође, примедбе Александра Ћеранића и Братимира Раденовића, да ловочувар буде наоружан службеним ловачким оружјем такође нису прихваћене, с обзиром да је реч о службеном лицу, које ће за вршење дужности користити службено оружје, а предмет овог закона није врста наоружања при вршењу службене дужности.

 Сугестије да се уведу светлосни сигнали за возила ловочуварске службе нису прихваћене, из разлога што светлосни сигнали за возила упућују на првенство пролаза у саобраћају и предмет су регулисања Закона о безбедности саобраћаја на путевима. У вези са примедбом поводом изгледа службене униформе ловочувара, указујемо да је изглед униформе већ прописан посебним прописом донетим на основу Закона о дивљачи ловству.

 Примедбе у вези са забраном присуства и кретања других лица са лицима која учествују у лову (овлашћено лице корисника ловишта, вођа групе и ловци) нису прихваћене, с обзиром да наведена забрана постоји и у Закону о дивљачи и ловству који је на снази. Увек је било јасно прописано ко може учествовати у лову (а то нису љубитељи, подмладак и др.). С обзиром на тренутну ситуацију у друштву и злоупотребе при тумачењу наведених одредаба, показала се потреба за прописивањем експлицитне забране присуства и кретања других лица у лову (не у ловишту). Сходно томе, све примедбе и сугестије које се односе на едукацију младих у току самог лова нису прихваћене, већ ће као и до сада, моћи да се спроводе кроз друге активности у ловишту. Такође, нису прихваћени и предлози у вези са предложеним изменама у члану 63. Закона о дивљачи и ловству и додавање: преводиоца, погонича, носача дивљачи, представника медија, радника који се бави научним и истраживачким радом везаним за ловство и сл. или друго што је од интереса за ловство из разлога безбедности, с обзиром да лице које хоће да се креће у лову са ловцима мора да води рачуна о својој безбедности и безбедности других лица, те мора да познаје прописе из области ловства, што једино може да докаже испуњењем услова за лов. Преводилац, носачи дивљачи и погоничи су питање организације лова од стране стручне службе корисника ловишта.

 Примедбе које се односе на уплате и висину износа накнаде за ловну карту нису прихваћене, с обзиром да су Законом о буџетском систему накнаде претворене у републичке административне таксе и њихова висина утврђује се у складу са Законом о републичким административним таксама.

 Такође, у вези са примедбама које се односе на укидање Буџетског фонда за ловство нису прихваћене из разлога што су сви фондови, па и Буџетски фонд за ловство, укинути Законом о буџету Републике Србије за 2021. годину („Службени гласник РС”, број 149/20), а сада је само извршено усклађивање са наведеним законом односно фактичким стањем.

 Примедбе које се тичу проширења ловних површина и проширење неловних површина због основа који нису питање регулисања Закона о дивљачи и ловству нису прихваћене се, с обзиром да члан 36. тачка 8) Закона о дивљачи и ловству прописује као неловне површине и остале површине и објекте на којима је у складу са другим прописима забрањен лов.

 Примедбе које се односе на поверене послове Ловачком савезу Србије нису прихваћене из разлога што су сви други ловачки савези основани на територије Републике Србије су чланови овог савеза, те се на овај начин централизују, а са друге стране примедбе које се односе на поверене послове Ловачком савезу Србије не стоје с обзиром на одговорност о повереним пословима у позитивним прописима Републике Србије.

 У вези са предлозима за узимање учешћа заинтересованих удружења за заштиту животиња у радној групи за израду Нацрта закона о изменама и допунама Закона о дивљачи и ловству, сматрамо да је јавност у раду свакако обезбеђена за све заинтересоване стране кроз обавештење о отпочињању рада на изменама и допунама, спроведене консултације и биће обезбеђена кроз јавну расправу о Нацрту закона која тек следи.

 Примедба Зорана Ђурђића која се односи на предлог да обрасци могућих врста ловних карата требају бити видно различити, по боји, садржају и цени, због све чешћих злоупотреба где поједини ловци купују само ловне карте и иду од ловишта до ловишта „гребајући се” за ловове, учествују на хајкама итд, а да никакав допринос ловству Србије нису дали, није прихваћена с обзиром да је ловна карта за ловца иста за територију целе Републике Србије, за једну ловну годину.

 Примедбе и сугестије Радише Милојковића које се тичу лова на друге начине (копљем, мачем, бодежом и др.) нису прихваћене, с обзиром да Закон о дивљачи и ловству не познаје друге начине лова од прописаних, а уједно поштује Закон о добробити животиња и Закон о оружју и муницији. Није прихваћен ни предлог да се странцима дозволи поседовање годишње ловне карте, уколико су чланови ловачког удружења, с обзиром да чланство у ловачком удружењу није услов за стицање ловне карте. Исто је прописано и детаљно образложено у делу која се тиче права на добијање ловне карте.

 Предлог Јелене Цивкароски (Удружења за заштиту и права животиња „Слобода за животиње” Београд) који се односи на брисање „промоција ловства” и „обезбеђивање средстава за заштиту, очување и унапређивање популација дивљачи и њихових станишта и друге намене од значаја за развој ловстваˮ као једне од активности којом се обезбеђује општи интерес у обављању делатности коришћења, управљања, заштите и унапређивања популација дивљачи и њихових станишта није прихваћен, с обзиром да се односи на делатност ловства уопште, а не искључиво на активност лова дивљачи.

 Примедбе Александре Дудић („Солидарно за животиње и природу” Београд) у вези са чланом 8. Нацрта закона да се брисањем речи „у установљеним границама” доводи до правне несигурности нису прихваћене, с обзиром да се промене граница ловишта мењају и изградњом аутопутева, померањем речних корита и друго што не доводи до битних одступања у утврђеном матичном фонду дивљачи, а Закон о облигационим односима и Закон о дивљачи и ловству свакако предвиђају могућности за раскид уговора, с обзиром да је уговор сагласност воља. Примедбе на члан 9. Нацрта закона, а које се односе на брисање речи „посебне намене” нису прихваћене, с обзиром да је ловни ревир део ловишта одређен ловном основом ловишта ради боље организације газдовања ловиштем (члан 4. Закона о дивљачи и ловству), а део ловишта није тачно одређен, те колизија не постоји.

 Сугестије Ловачке коморе Србије које се односе на послове које комора обавља нису предмет ових измена, али чланом чланом 11. став 1. тачка 10) Закона о дивљачи и ловству свакако је већ прописано да комора обавља и друге послове предвиђене статутом Коморе.

 На наведену адресу пристигло је и 13 коментара и сугестија у вези са појединим изразима употребљеним у овом закону, накнадом штете од дивљачи и над дивљачи, садржином ловне основе, поступком за давање права на газдовањем ловиштем, забраном лова ловостајем заштићене дивљачи, ловним маркицама, који нису предмет Нацрта закона те самим тим нису разматрани.

 На порталу е - Консултације није било приспелих коментара и сугестија.

|  |  |
| --- | --- |
|  |  |
| У Београду, 18. септембра 2023. године  |  |
|  |  |